Zarečnii (Sverdlovskan agj)

**Zarečnii** () om Venäman lidn Sverdlovskan agjan suves. Se om municipaližen Zarečnii-ümbrikon (edel 2025. vot — lidnümbrikon) administrativine keskuz da pala.

## Istorii
Eländpunktan aluz om pandud vn 1955 2. päiväl heinkud kuti Zarečnii-žilo sauvomha da holitamha Belojarskan LES:an. Se oli Komsomolan ühtnijoiden sauvomine. Vl 1957 vajehtihe projektad i sauvoškanzihe ezmäižen tegimištoližen nevondkundaližen AES:an. Ühtenz' energoblok om pästtud töhö vl 1964, kahtenz' — vl 1967, koumanz' — vodel 1980, nellänz' om rados vspäi 2016. Vl 1992 lidnanvuitte žilo sai lidnan statusad.

Zarečnii šingotase Belojarskan AES:al (energii, izotopad) i sauvondmaterialiden tehmižel (polipropilentorved, rosttumatoi metalline vanutez), mülüiden pästandal kivivoin samižen da ümbriradmižen täht, mugažo meblin i oluden edheotandad ratas.

## Geografijan andmused

Lidn sijadase ümbrikon suvipäivnouzmas, Pišm-jogen üläjoksmusen ( 603 km pitte, Tur-jogen oiged ližajogi) Belojarskan vezivaradimen päivnouzmaižel hural randal (om täuttud vodele 1963, 38 km²), 240 m ü.m.t. keskmäižel korktusel.

Lidnan raudte radab vaiše juguiden täht, lähembaine *Muranitnii*-raudtestancii, 5. km i 11. km-seižutezplatformad oma kahtes kilometras päivnouzmha lidnaspäi. Matkad Jekaterinburgan röunhasai om koumekümne kilometrad päivlaskmha orhal vai 41 km avtotedme, keskushesai — 43 km orhal vai 54 km avtol. Lähembaižed lidnad oma Asbest 34 km pohjoižhe orhal vai avtol, i Aramil' Kol'covo-lendimportanke 29 km päivlaskmha orhal vai 44 km avtotedme.

## Tobmuz
Mezenskoje-žilo (vspäi 1612, 1457 rist. vl 2010) da koume pen't küläd mülüdas ümbrikho Zarečniijan ližaks. Lidnümbrikon pind — 299,3 km².

Municipaližen ümbrikon tobmuden pämez' om sen Administracijan pämez'. Edeline Administracijan pämez' om Jevgenii Dobrodei, radoi vn 2016 keväz'kuhusai. Lidnan Duman ezimez' om Andrei Kuznecov vn 2019 uhokuspäi.

## Eläjad
Vn 2010 Venäman rahvahanlugemižen mödhe lidnan eläjiden lugu oli 26 820 ristitud, lidnan ümbrikon — 29 765 ristitud, vn 2021 lidnan — 28 112 ristitud. Kaik 27 617 ristitud elihe lidnas i 31 207 ristitud kaikes ümbrikos vl 2017. Kaikiš suremb lidnan ristitišt oli 29 800 eläjad vll 1998−2000.

Rahvahad (ozutadud rahvahudenke vl 2010): venälaižed — 93,9 %, totarlaižed — 1,7 %, ukrainalaižed — 1,4 %, toižed rahvahad — 3,0 %.

Ortodoksižen hristanuskondan koume jumalanpertid oma avaitud lidnas: puine Mikulai-čudonsädajan (letihe vl 1993), kivine Jumalanmaman Katken (om saudud vll 2010−2016) i Aleksii Moskvalaižen (2001−2005). Protestantizman (vižkümnenden päivän uskojiden) «Päzutand»-pühäpert' om saudud Zarečnijas.

## Openduz
Lapsiden opendusen aluzkundad oma koumetoštkümne nimitadud päivkodid, kuz' keskškolad (nomer 1..4, 7, Mezenskoje-žilon nomer 6), lapsiden sädamižen keskuz, muzikškol, čomamahtoine škol, kaks' sportškolad («Desantnik» i «Atom»).

Uralan tehnologine kolledž (MIFI:n filial) i Belojarskijan äiprofil'žen tehnikuman (lidnanvuitte Belojarskii-žilo) palakund oma lidnan professionaližen opendusen aluzkundoikš.

## Galerei

Белоярское водохранилище - panoramio (4).jpg|Belojarskan vezivaradim (2016)
Белоярская АЭС 2019 год.jpg|Belojarskan AES:an nell' energoblokad vl 2015
Zaretsjny tachov building.jpg|Tahov-adivpert' čehan radnikoiden täht (2005)
Zaretsjny Shopping mall.jpg|Torguindkeskuz (2005)


## Homaičendad


## Irdkosketused
* Municipaližen ümbrikon tobmuden sait (''gorod-zarechny.ru'').